
PROGRAM VÅREN 2006

Vi ønsker velkommen til filmforumets vårsesong, og håper vårt brokete filmutvalg faller våre disipler i smak. Visningene finner sted på kinorommet (rom 6.221 - VIS) i Teorifagbygget, og starter klokken 17: 00.  Torsdager er vigslet som våre offisielle høytidsdager. 

NB!  Merk dere særlig minifestivalen, som blir semesterets høydepunkt. Vi skal etter beste evne forsøke å holde dere løpende orientert om utviklingen.

Torsdag 09. Februar

OH BROTHER, WHERE ART THOU?

USA 2000

Regi: Joel Coen

Tre amerikanske straff-fanger på flukt leter etter det forsvunne utbyttet av et fordums brekk. Vi befinner oss i Mississippi i 1937, og våre helter støter i løpet av sin ferd på et menasjeri av bisarre personligheter. Handlingen inneholder en rekke referanser til Odysseen, egentlig uten synlig grunn.

Torsdag 23. Februar

KASPAR HAUSER – JEDER FÜR SICH UND GOTT GEGEN ALLE 

Vest-Tyskland 1974

Regi: Werner Herzog

Nürnberg 1828: En ung mann dukker plutselig opp i gatene, knapt i stand til å gå eller snakke, uten annet enn et skriv som forteller at han har tilbrakt hele sitt liv innesperret i en kjeller. Som et menneske som møter verden for første gang blir han forsøkt integrert i samfunnet, med forbløffende resultater. Filmen er basert på faktiske hendelser.

Torsdag 09. Mars

SIN NOTICIAS DE DIOS

(No News from God)

Spania 2001

Regi: Agustín Díaz Yanes

To agenter fra det hinsidige, en Himmelens engel og en servitrise fra Helvete, kommer til jorden for å kappes om sjelen til en bokser som svever mellom liv og død etter å ha pådratt seg en alvorlig hjerneskade. Hvordan håndterer disse åndelige vesenene en kjødelig tilværelse?

Torsdag 16. Mars

THE LITTLE PRINCE

Storbritannia/USA 1974

Regi: Stanley Donen

Under Første Verdenskrig blir en pilot tvunget til å nødlande i Sahara-ørkenen. I noe som kan tolkes som en høyst uvanlig nær-døden-opplevelse møter han den lille prinsen fra asteroide B-612, som kan fortelle ham litt av hvert om livets tilskikkelser. Basert på Antoine deSaint-Exupery’s klassiske barnebok. 
Fredag 31. Mars – Lørdag 01. April

NYGNOSTISK MINIFESTIVAL

Filmforumet ønsker med dette å sette en ny standard for stormannsgalskap: I løpet av to dager viser vi ikke mindre en fem filmer, som alle befatter seg (eller antas å befatte seg) med en gnostisk/nygnostisk tematikk. Vi har alliert oss med professor Øyvind Norderval, som med sin ærefryktinngytende faglige tyngde vil gi oss en innføring i gnostisisme og forhåpentligvis geleide oss helskinnet gjennom festivalen. Vi frigir nærmere informasjon om program og tidspunkt så snart alle detaljene er på plass.

Torsdag 06. April

BREAKING THE WAVES

Danmark 1996

Regi: Lars von Trier

I et avsidesliggende og strengt kristelig lokalsamfunn på kysten av Skottland gifter en ung og naiv pike seg med en dansk oljeriggarbeider, til sine sambygdingers misnøye. Når han senere blir lammet i en arbeidsulykke, bebreider hun seg selv, siden hun i savn ba til Gud om at ektemannen skulle vende tilbake fra boreriggen for godt. Snart begynner hun å hengi seg til de mest håpløse bestrebelser på å gjøre det godt igjen.

Torsdag 20. April

OVERRASKELSESVISNING!

På grunn av bitre stridigheter innad i filmforumet har vi tradisjonen tro valgt å la denne plassen stå åpen inntil videre. Men fortvil ikke, vi skal sørge for å offentliggjøre tittelen og all annen relevant informasjon i god tid før visning (kanskje). Den endelige beslutningen vil bli fattet på bakgrunn av utfallet av en pistolduell mellom to av forumets høyest profilerte fraksjoner. Følg med, følg med! Filmforumet er for øvrig svært mottagelig for forslag fra publikum.

Torsdag 04. Mai

THE NINTH CONFIGURATION

USA 1980

Regi: William Peter Blatty

En ny ansvarshavende offiser, den gåtefulle Col. Vincent Kane, ankommer til et avsidesliggende slott som fungerer som psykiatrisk institusjon for antatt sinnsforvirrede soldater. Etter hvert begynner han å lure på om han kanskje kan ha behov terapi selv. Blatty, forfatteren bak ”The Exorcist”, regidebuterte med denne filmen, som mange regner som en forbigått klassiker.

Torsdag 18. Mai

WAKING LIFE

USA 2001

Regi: Richard Linklater

Denne prisbelønnede animasjonsfilmen følger en manns drømmer og hans forsøk på å finne skillelinjene mellom drøm og virkelighet. I løpet av sin ferd blir han konfrontert med en strøm av ulike personligheter, hver med sin oppfatning av virkeligheten, og den ene eksistensielle problemstillingen avløser den andre.

